CELEX: 
Language: sk
Date: 2018-06-06 00:00:00
Title: DELEGOVANÉ ROZHODNUTIE KOMISIE (EÚ) …/… ktorým sa mení príloha III k rozhodnutiu Európskeho parlamentu a Rady č. 466/2014/EÚ, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie, pokiaľ ide o Irán

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Uzatvorenie a vykonávanie spoločného komplexného akčného plánu, ktorý je zameraný na iránsky jadrový program, otvorilo dvere pre obnovenie vzťahov medzi EÚ a Iránom. Táto spolupráca medzi EÚ a Iránom sa uskutočňuje na základe toho, že Irán aj ostatné strany (Európska únia, Francúzsko, Nemecko, Spojené kráľovstvo, Spojené štáty, Rusko a Čína) v plnom rozsahu a priebežne vykonávali spoločný komplexný akčný plán (ktorý bol uzatvorený 14. júla 2015). Medzinárodná agentúra pre atómovú energiu (MAAE) pravidelne overuje dodržiavanie spoločného komplexného akčného plánu Iránom a vydala 10 správ (posledná správa z 22. februára 2018), v ktorých potvrdzuje, že Irán dodržiava svoje záväzky súvisiace s jadrovým programom.
            
            
               Rada pre zahraničné veci 14. novembra 2016 už uvítala, že „Európska investičná banka (EIB) plánuje rozšírenie mandátu na poskytovanie úverov tretím krajinám aj na Irán.“
            
            
               Návrh Komisie zo 14. septembra 2016 obsahuje navrhované zmeny existujúceho rozhodnutia o mandáte na poskytovanie vonkajších úverov (ELM) vo viacerých oblastiach. Navrhované zmeny zahŕňali pridanie Iránu do zoznamu potenciálne oprávnených krajín. Zmenené rozhodnutie o ELM nakoniec prijali Európsky parlament a Rada v marci 2018 a nadobudlo účinnosť v apríli 2018 [rozhodnutie (EÚ) 2018/412]. Zahrnutím Iránu do zoznamu potenciálne oprávnených krajín sa Komisia splnomocňuje prijať delegovaný akt, ktorým sa Irán stane oprávneným v rámci ELM, a to jeho pridaním do zoznamu oprávnených krajín.
            
            
               Napriek rozhodnutiu USA odstúpiť od spoločného komplexného akčného plánu bude EÚ naďalej presadzovať svoje politické a hospodárske záujmy v Iráne, ktoré sú založené na úplnom a účinnom vykonávaní dohody o jadrovom programe.
            
            
               Po jednohlasnej podpore návrhov predsedu Junckera a vysokej predstaviteľky/podpredsedníčky Komisie Federicy Mogheriniovej hlavami štátov alebo predsedami vlád EÚ na zasadnutí vedúcich predstaviteľov v Sofii večer 16. mája 2018 začala Komisia 18. mája 2018 proces konzultácií s odborníkmi určenými každým členským štátom, čím sa pripravuje pôda pre prijatie tohto delegovaného aktu. Bez ohľadu na ďalšie posúdenie operačných predpokladov a rozhodnutí riadiacich orgánov EIB a na pokrok, ktorý Irán dosiahol pri dodržiavaní platných rámcov týkajúcich sa boja proti praniu špinavých peňazí a financovaniu terorizmu, delegovaný akt po nadobudnutí účinnosti poskytne k dispozícií záruku EÚ na financovanie aktivít v Iráne v rámci mandátu na poskytovanie vonkajších úverov, aby EIB mala záruku k dispozícii v prípade, že sa riadiace orgány EIB rozhodnú takéto financovanie aktivít uskutočniť. Všetky príslušné pravidlá a postupy sa budú uplatňovať na schvaľovanie jednotlivých finančných operácií a projektov. Týmto rozhodnutím sa EIB nezaväzuje k podpore projektov v Iráne, ich podpora zostáva v kompetencii riadiacich orgánov EIB.
            
            
               2.Hodnotenie hospodárskej, sociálnej, environmentálnej a politickej situácie v Iráne
            
            
               Politický kontext
            
            
               Vzťahy medzi EÚ a Iránom sú založené na týchto zásadách:
            
            
               ·Zabezpečovanie a podpora plného vykonávania spoločného komplexného akčného plánu s cieľom dosiahnuť ďalšie zlepšenie a prehĺbenie bilaterálnej spolupráce.
            
            
               ·Rozvoj vzťahov zameraných na spoluprácu v oblastiach spoločného záujmu v prospech hospodárskeho rozvoja, dodržiavania ľudských práv, prosperity a blahobytu ľudí v Iráne a EÚ. Medzi tieto vzťahy patrí aj spolupráca v oblasti energetiky, životného prostredia, migrácie, boja proti drogám, humanitárnej pomoci, dopravy, civilnej ochrany, vedy, vzdelávania a kultúry.
            
            
               ·Podpora mieru, bezpečnosti a stability v regióne, ako aj mierového riešenia regionálnych konfliktov prostredníctvom dialógu a spolupráce.
            
            
               Vysoká predstaviteľka EÚ/podpredsedníčka Komisie Federica Mogheriniová navštívila 16. apríla 2016 spolu so siedmimi ďalšími komisármi Irán a vydala spoločné vyhlásenie s ministrom zahraničných vecí Iránu Mohammadom Javadom Zarifom, čím sa začala postupná spolupráca medzi EÚ a Iránom vo viacerých oblastiach a odvetviach. Táto spolupráca sa v súčasnosti uskutočňuje v rôznych oblastiach, od hospodárskych, obchodných a investičných rokovaní až po vzdelávanie a vedeckú spoluprácu, výmenu odborníkov v oblasti životného prostredia a zmeny klímy a diskusie o humanitárnej pomoci a o otázkach týkajúcich sa ľudských práv. Spoločné vyhlásenie tvorí v súčasnosti základ bilaterálneho programu spolupráce a 14. novembra 2016 ho schválila Rada pre zahraničné veci.
            
            
               Prezidentovi Rúhánímu sa od jeho prvého zvolenia v roku 2013 podarilo zaviesť hospodárske reformy a nové fiškálne politiky. Tieto reformy sú teraz pod tlakom, čiastočne v dôsledku nedávneho rozhodnutia USA odstúpiť od spoločného komplexného akčného plánu. Pokiaľ ide o širšie súvislosti, iránska vláda v plnom rozsahu plní svoje záväzky súvisiace s jadrovým programom stanovené v spoločnom komplexnom akčnom pláne, vyjadrila sa však, že si želá, aby zostávajúce strany spoločného komplexného akčného plánu dodržiavali túto dohodu tak, aby to zodpovedalo jej legitímnym hospodárskym očakávaniam. EÚ sa bude snažiť nájsť spôsob, ako chrániť legitímne hospodárske záujmy a zlepšovať hospodárskej prínosy pre iránske obyvateľstvo.
            
            
               Situácia v oblasti ľudských práv a demokracie v Iráne naďalej vyvoláva znepokojenie EÚ, a to najmä uplatňovanie trestu smrti, otázka práv náboženských a etnických menšín, ako aj práva žien a dievčat. Irán zadržiava niekoľko európskych občanoch s dvojitou štátnou príslušnosťou a odopiera im prístup ku konzulárnym službám, pretože neuznáva dvojitú štátnu príslušnosť. EÚ a Irán uskutočňujú pravidelné diskusie o ľudských právach ako súčasť dialógu na vysokej úrovni, ktorý sa koná dvakrát za rok. EÚ takisto súhlasí so závermi výročnej rezolúcie Valného zhromaždenia OSN o situácii v oblasti ľudských práv v Iráne. Irán sa tiež zúčastňuje na všeobecnom pravidelnom preskúmaní situácie v oblasti ľudských práv.
            
            
               Záverom, aj keď je spoločný komplexný akčný plán pod veľkým tlakom, EÚ je odhodlaná naďalej túto dohodu dodržiavať, kým ju bude dodržiavať aj Irán. Umiernená vláda prezidenta Rúháního a jeho hospodárske politiky si zaslúžia podporu a mohli by viesť k stabilnejšiemu a predvídateľnejšiemu Iránu, a to aj v regionálnom kontexte. Spolupráca medzi EÚ a Iránom v hospodárskej oblasti predstavuje spoločný záujem. Pred uložením sankcií bola EÚ najvýznamnejším obchodným partnerom Iránu.
            
            
               Hospodárske a sociálne posúdenie
            
            
               Hospodárske prostredie a výkonnosť pred rokom2016
            
         
         
            
               Irán je druhým najväčším hospodárstvom Blízkeho východu po Saudskej Arábii a druhou najľudnatejšou krajinou v regióne po Egypte, pričom sa odhaduje, že jeho hrubý domáci produkt (HDP) predstavuje približne 406 miliárd USD a počet obyvateľov v roku 2017 dosiahol 80 miliónov. Je to krajina so stredným príjmom v klasifikácii Svetovej banky a jej hrubý národný dôchodok (HND) na obyvateľa dosiahol v roku 2016 (metóda Atlas) výšku 5 470 USD. Irán je na druhom mieste na svete v zásobách zemného plynu, na štvrtom mieste v overených zásobách ropy a je členom Organizácie krajín vyvážajúcich ropu (OPEC).
            
            
               Irán začal približne od roku 2000 otvárať svoje hospodárstvo zvyšku sveta prostredníctvom liberalizácie obchodu, odstránenia obchodných obmedzení a priťahovania priamych zahraničných investícií (PZI). Irán získal štatút pozorovateľa vo Svetovej obchodnej organizácii (WTO) a jeho cieľom je stále stať sa jej členom. Zvýšením výnosov z vývozu sa zlepšila jeho zahraničná pozícia, čo malo za následok veľké hromadenie medzinárodných rezerv a nízky pomer zahraničného dlhu k HDP. V prvom desaťročí po roku 2000 sa rast HDP zrýchlil na približne 6 % ročne a HND na obyvateľa v roku 2011 dosiahol 7 700 USD. Miera chudoby klesla v období od roku 2009 do roku 2013 podľa Svetovej banky z 15 % na 9 %, a to čiastočne z dôvodu rozsiahleho programu peňažných prevodov, neexistuje však žiadna oficiálny hranica chudoby ani dostupné údaje v tejto oblasti. Irán je na 69. mieste v rebríčku indexu ľudského rozvoja OSN.
            
            
               Expanzívne politiky vrátane nákladných sociálnych programov a programov bývania medzi rokmi 2006 a 2014 spôsobili výrazný rozpočtový deficit financovaný centrálnou bankou a vládnymi úvermi bankám. Tieto politiky boli jedným z faktorov, ktoré viedli k dlhodobým deformáciám vo finančnom sektore a k vysokému podielu nesplácaných úverov, nízkej likvidite, vysokej úrovni úrokových mier a malému objemu úverov na súkromné investície. Vzhľadom na sprísnenie sankcií v roku 2012 klesol vývoz ropy na polovicu a pokles verejných príjmov z ropy zhoršil už vtedy závažné existujúce hospodárske deformácie.
            
            
               Miera inflácie sa v priebehu posledných 30 rokov väčšinu času pohybovala v rozpätí 10 % až 25 % a vrchol dosiahla na úrovni 40 % v roku 2013, pričom sa zaznamenalo výrazné znehodnotenie rialu. Následkom prepadu HDP v roku 2012 o 6 % (–1,7 % v roku 2013) klesol reálny HDP na obyvateľa vyjadrený v parite kúpnej sily v roku 2014 na 5 400 USD. Návrat k hospodárskym politikám viac orientovaným na stabilitu pod novým prezidentom v roku 2014 umožnil centrálnej banke znížiť mieru inflácie a spomaliť znehodnocovanie meny, ale miera nezamestnanosti sa zvýšila z 10,6 % v roku 2014 na 11,7 % v roku 2015.
            
            
               Rokovania o dohode o obchode o spolupráci medzi EÚ a Iránom sú pozastavené od augusta 2005, keď Irán začal stupňovať svoje aktivity v oblasti jadrového programu. Európska komisia zaviedla v roku 2007 obchodné obmedzenia. Tieto sankcie sa v roku 2010 rozšírili a v roku 2012 ešte viac sprísnili, pričom obsahovali ďalekosiahle obmedzenia vzťahujúce sa na všetky finančné transakcie a obchodovanie s ropnými produktmi a súvisiace investície. Svetová banka prestala v roku 2005 poskytovať Iránu úvery a v súčasnosti nemá pre Irán stratégiu pomoci pre krajinu. Medzinárodná finančná korporácia (IFC) uzavrela predošlé investície v roku 2005, Medzinárodný menový fond však vykonáva ročné preskúmavanie podľa článku IV.
            
            
               Hospodárska výkonnosť od roku 2016
            
            
               Hlavnými krátkodobými hospodárskymi prínosmi spoločného komplexného akčného plánu a zrušenia sankcií EÚ pre Irán od 16. januára 2016 bolo opätovné zapojenie sa do finančného systému (najmä do systému SWIFT), prístup k zmrazeným aktívam a k technológiám, nárast objemu obchodu (vývoz ropy a klesajúce náklady na dopravu) a zahraničných investícií. Zostávajúce sankcie amerického dolára a obavy medzinárodných bánk, pokiaľ ide o možné negatívne dôsledky na vzťahy s americkými bankami, bránili uzavretiu viacerých obchodných transakcií v rámci spoločného komplexného akčného plánu aj počas vlády prezidenta Obamu.
            
            
               Rast reálneho HDP sa po zrušení sankcií zvýšil, ale vzostup strednodobého rastu si bude vyžadovať rozsiahle reformy. Výnimočný nárast produkcie a vývozu ropy spôsobil rast reálneho HDP vo výške 12,5 % v roku 2016, ale v roku 2017/18 (iránsky rok sa začína 20. marca) sa očakáva, že tempo rastu sa zníži na 4,3 %, keďže ďalšie zvyšovanie produkcie ropy je obmedzené. V roku 2017/18 sa oživenie rozšírilo na iné odvetvia než petrochemické, čomu pomohli podporné fiškálne a menové politiky a oživenie činností v oblasti stavebníctva a služieb. Očakáva sa, následkom stabilizácie objemu ťažby ropy v súlade s hornou hranicou ťažby Iránu v rámci Organizácie krajín vyvážajúcich ropu sa tempo rastu reálneho HDP bude ďalej utlmovať na 4 % v roku 2018/19.
            
            
               Rozpočtový deficit zostal na miernej úrovni 2,3 % HDP v roku 2016/17 a očakáva sa jeho pokles na 1,4 % v roku 2018/19 (za predpokladu, že sa ceny ropy nezmenia). Cieľom fiškálnej politiky je dosiahnuť postupnú konsolidáciu a znížiť závislosť verejných príjmov od ropy zo súčasných 33 % súčasných výdavkov na 20 % do roku 2022, najmä prostredníctvom zvyšovania výberu DPH. Medzi fiškálne problémy patria aj neúčinné plnenie rozpočtu a kontrola výdavkov, ako aj nedostatočné rozpočtové pravidlá a postupy, ktoré neumožňujú transparentné a komplexné rozpočtovanie a znamenajú, že fiškálne riziká sa pravdepodobne neohlasujú.
            
            
               Predpokladá sa, že v strednodobom horizonte má dôjsť k nárastu fiškálnych výdavkov v záujme uhrádzania rastúcich úrokových platieb vyplývajúcich z vyššieho verejného dlhu, rekapitalizácie štátnych bánk a záväzkov v oblasti sociálneho zabezpečenia. Pretrváva aj vysoké riziko ďalšej akumulácie nedoplatkov.
            
            
               Nezamestnanosť zostane v strednodobom horizonte pravdepodobne blízko úrovne 12 %. Nezamestnanosť je oveľa vyššia u mladých ľudí a žien a tempo vytvárania pracovných miest zaostáva za rýchlo rastúcim počtom nových účastníkov na trhu práce.
            
            
               Inflácia sa v priemere pohybovala na úrovni 9,9 % v roku 2017/18 vďaka zmierneniu cien potravín a stabilným regulovaným cenám. Očakáva sa, že inflácia sa v roku 2018/19 následkom druhotných účinkov devalvácie výmenného kurzu zvýši na 12 %. Iránsky rial je čiastočne naviazaný na americký dolár (oficiálny výmenný kurz) a čiastočne voľne obchodovaný na trhu (legálne transakcie). Od konca roku 2017 iránska mena stratila viac než tretinu svojej hodnoty voči doláru a iným zahraničným menám. Väčšina analytikov súhlasí s iránskou centrálnou bankou, že zrýchlené znehodnocovanie nie je dôsledkom slabých ekonomických fundamentov (stabilná miera inflácie, prebytok bežného účtu, dostatočné devízové rezervy). Vonkajšiu zraniteľnosť negatívne ovplyvňujú aj obmedzený prístup k devízových rezervám mimo krajiny a výrazný odliv kapitálu – čiastočne súvisiaci s minulými sankciami, čiastočne s nákupom aktív v zahraničí v dôsledku obáv o bezpečnosť.
            
            
               Silnými faktormi prispievajúcimi k znehodnocovaniu meny sa stali obavy týkajúce sa obnovenia sankcií USA a nedostatok dôvery v bankový systém krajiny. V reakcii na náhly pád meny v apríli 2018 vláda stanovila obmedzenia vlastníctva amerických dolárov, zakázala všetky menové obchody mimo licencovaných výmenných kancelárií a povolila obchodovanie len pri oficiálnom výmennom kurze stanovenom na 42 000 rialov (predtým 37 000).
            
            
               Pokrok v reformách finančného sektora
            
            
               Reforma bankového sektora aj naďalej zostáva jednou z najzávažnejších výziev. Dôsledky vyplývajúce z minulých nedoplatkov vlády, expozícia voči stagnujúcemu sektoru nehnuteľností, nekontrolovaná roztrieštenosť finančných inštitúcií a zlý manažment rizík vyústili do nedostatku kapitálu a vysokých úrokových mier v bankovom sektore, čo sa stalo jednou z hlavných prekážok pre súkromné investície.
            
            
               Centrálna banka odhaduje náklady na potrebnú rekapitalizáciu, riešenie nesplácaných úverov a reštrukturalizáciu sektora (vrátane nebankových úverových inštitúcií) na 30 % HDP. Na základe plánu reforiem finančného sektora vypracovaného centrálnou bankou sa už finančné činnosti viacerých vplyvných klerikálnych organizácií dostávajú pod kontrolu centrálnej banky, údajne s podporou bezpečnostnej rady. V návrhu zákona o bankách, ktorý je v parlamente od konca roku 2017, sa stanovujú plány pre banky v ťažkostiach, aktualizuje sa v ňom regulácia bánk, pripravuje sa pôda pre uplatňovanie medzinárodných noriem finančného výkazníctva a štandardov v oblasti riadenia rizika iránskymi bankami a vytvárajú sa priaznivejšie podmienky pre zahraničné banky v Iráne. Tieto reformy idú ruka v ruke s reformami navrhnutými v zákone o centrálnej banke, ktorý je takisto stále v parlamente, ktoré by posilnili právomoci dohľadu centrálnej banky a nezávislosť a zameranie jej právneho mandátu na zachovanie nízkej úrovne inflácie. Obidvomi zákonmi by sa zlepšila transparentnosť podávania správ komerčnými bankami a dohľad nad nimi, čo je tiež potrebné na zlepšenie režimu boja proti praniu špinavých peňazí/financovaniu terorizmu.
            
            
               Všeobecnejšie, pokiaľ ide o úsilie zamerané na boj proti praniu špinavých peňazí a financovaniu terorizmu, Finančná akčná skupina (FATF) dohodla s Iránom akčný plán, ktorý je stále v procese realizácie. FATF v nadväznosti na iránsku dohodu o realizácii akčného plánu pozastavila výzvu na protiopatrenia – predtým v platnosti – do júna 2018. Iránsky Madžlis v súčasnosti skúma niektoré kľúčové právne predpisy v oblasti boja proti praniu špinavých peňazí/financovaniu terorizmu, ktoré sa vyžadujú v akčnom pláne. Pokrokom v tejto oblasti a vo všetkých aspektoch akčného plánu sa bude zaoberať FATF na svojom najbližšom zasadnutí v júni 2018. Irán je tiež zahrnutý do zoznamu vysokorizikových tretích krajín v oblasti boja proti praniu špinavých peňazí/financovaniu terorizmu, ktorý Európska komisia prijala 14. júla 2016 a ktorý vo všeobecnosti nadväzuje na usmernenia FATF
                  1
               .
            
            
               Pokrok v štrukturálnych reformách
            
            
               Súčasný rámec hospodárskej politiky je stanovený v dokumente „Vision 2020“ prijatom v roku 2012. Predpokladá sa v ňom transformácia Iránu z hospodárstva s dominantnou úlohou štátu (a sčasti kontrolovaného štátom) na viac trhovo orientované hospodárstvo, a to zlepšením podnikateľského prostredia a konkurencieschopnosti, modernizáciou finančného sektora a prilákaním priamych zahraničných investícií.
            
            
               Iránsky parlament schválil šiesty päťročný plánu rozvoja (platný na obdobie od marca 2016 do marca 2021), v ktorom sú ako hospodárske ciele stanovené 8 % priemerný hospodársky rast, zníženie miery nezamestnanosti na 7 %, udržanie miery inflácie pod 10 %, zníženie podielu príjmov z ropy na štátnom rozpočte z 31,5 % na 22 % a dôchodková reforma. Vo všeobecnosti sa v pláne stanovuje cesta k fiškálnej konsolidácii a udržateľnosti a potvrdzuje vôľa na zmenu hospodárskej orientácie smerom k silnejšiemu súkromnému sektoru s obmedzeným zapojením štátu.
            
         
         
            
               Od roku 2006, keď sa zmenou ústavy povolil predaj štátom vlastnených podnikov okrem podnikov v strategických odvetviach, ako sú napríklad sektor energetickej prvovýroby, leteckej a námornej dopravy, je privatizácia štátnych podnikov v popredí politického programu. Privatizačný program začatý po roku 2005/2006 pribrzdili nedostatok súkromného kapitálu, politika poskytovania podielov v podnikoch zamestnancom, družstvám a chudobným („spravodlivé akcie“) a vplyv osobitných záujmov spojených so štátom.
            
            
               Vzhľadom na všetky tieto aspekty sa privatizáciou uskutočňoval prevod akcií v štátom vlastnených podnikoch na kvázi štátne inštitúcie zahŕňajúce penzijné fondy, náboženské nadácie a podniky vlastnené Zborom iránskych revolučných gárd (IRGC), čím vznikla situácia, ktorá ohrozuje budúce partnerstvá so zahraničnými spoločnosťami, nakoľko spoločnosti vlastnené IRGC v skutočnosti zostávajú na čiernej listine.
            
            
               Napriek početnej a vzdelanej skupine obyvateľstva v produktívnom veku sú výsledky trhu práce slabé. Účasť na trhu práce je z hľadiska medzinárodných štandardov na nízkej úrovni (40 %) a nezamestnanosť fluktuovala okolo hranice 11 % za posledných 30 rokov. Účasť žien na trhu práce je veľmi nízka (17 %), pričom miera nezamestnanosti žien môže prekročiť 20 %.
            
            
               Vzhľadom na rýchlo sa zvyšujúci podiel mladých ľudí v populácii, je vysoká miera nezamestnanosti mladých ľudí (30 %) veľkou výzvou. Štrukturálne prekážky rozvoja súkromného sektora spôsobujú nízku mieru vytvárania pracovných miest a vylučujú absorbovanie nových účastníkov. Prísne pravidlá prepúšťania, slabý vzťah medzi produktivitou a mzdami či nesúlad medzi ponúkanými a požadovanými zručnosťami brzdia fungovanie trhu práce na strane ponuky.
            
            
               Celkovo má iránske hospodárstvo veľký potenciál a hospodárske inštitúcie signalizujú povzbudivé reformné zámery, ktoré súčasne narážajú na značné prekážky spojené s neprehľadným politickým pozadím hospodárstva. V záujme úplného využitia príležitostí, ktoré poskytuje spoločný komplexný akčný plán, by bolo potrebné, aby iránska vláda pristúpila k reforme a reštrukturalizácii finančného a bankového sektora, premene verejného sektora vrátane štátnych a pološtátnych podnikov a nastaveniu systému sociálnej starostlivosti finančne udržateľným spôsobom.
            
            
               V aktuálnom päťročnom pláne rozvoja sa stanovuje nielen cesta k fiškálnej udržateľnosti, ale potvrdzuje sa aj vôľa na zmenu hospodárskej orientácie smerom k silnejšiemu súkromnému sektoru s obmedzeným zapojením štátu. Zároveň sa zdá, že mimovládne politické sily v Iráne majú dostatočný vplyv na udržanie časti hospodárstva mimo kontroly vlády a bránia vládnym reformám a rozvoju čisto súkromného sektora a narúšajú hospodársku súťaž v hospodárstve.
            
            
               Zníženie vplyvu poloverejných subjektov (revolučných gárd, nepovolených klerikálnych finančných organizácií) v hospodárstve bude mať zásadný význam pre zvýšenie efektívnosti, transparentnosti a účasti súkromných investorov. Odhodlanie vlády reformovať úlohu štátu a obmedziť rozsah a vplyv kvázi verejného sektora sa zdá reálne, s vedomím, že kľúčové politické ciele makroekonomickej stability, hospodárskeho rastu a znižovania nezamestnanosti je možné naplniť len posilnením súkromného sektora.
            
            
               Pre hospodárstvo EÚ ponúka otvorenie a prípadná transformácia iránskeho hospodárstva významné príležitosti na investície a vývoz, ale aj na podporu sociálno-ekonomickej stability v regióne. Vzhľadom na záväzky prijaté v rámci spoločného komplexného akčného plánu a významný potenciál hospodárskych vzťahov EÚ s Iránom, by EIB mohla podporiť zmenu hospodárskej orientácie krajiny smerom k posilňovaniu súkromného sektora, k čomu sa iránske orgány zaviazali, a to napríklad zlepšením prístupu k financovaniu pre malé a stredné podniky. Mohlo by to podporiť príťažlivosť modernej technológie a osobitných opatrení v oblasti služieb a poľnohospodárstva, ktoré môžu zohrávať dôležitú úlohu pri zvyšovaní produktivity a príjmov. Takáto pomoc by modernizáciou výrobnej infraštruktúry a rozvojom súkromného sektora mohla prispieť k podpore udržateľného hospodárskeho rastu a zníženiu nezamestnanosti mladých ľudí. EIB by takisto mohla zvážiť podporu firiem, ktoré podnikajú s iránskym trhom.
            
            
               Environmentálny aspekty
            
            
               Environmentálne výzvy Iránu
            
            
               Vnútroštátne politiky, ktoré Irán uplatňoval v posledných rokoch, mali vážne dôsledky na životné prostredie. Sankcie zvýšili dopyt po rozšírenej infraštruktúre na dodávku vody a po bezpečných potravinách a energiách. Medzi súčasné hlavné environmentálne výzvy Iránu patria: nedostatok vody, degradácia pôdy (spôsobená rozširovaním púští a odlesňovaním), energetika (emisie CO2 sú jedny z najvyšších na svete), znečistenie ovzdušia, odpadové hospodárstvo a pokračujúca strata biodiverzity.
            
            
               Zásoby pitnej vody Iránu sú pod veľkým tlakom – 90 % krajiny tvoria vyprahnuté alebo takmer vyprahnuté oblasti a približne dve tretiny zrážok sa vyparia pred tým, ako doplnia rieky. Situáciu zhoršujú časté suchá a zmena klímy. Rozsah krízy spôsobenej nedostatkom vody je taký, že viac než 6 000 aglomerácií dostáva dodávky pitnej vody z cisterien.
            
            
               V období po revolúcii v roku 1979 Iránska islamská republika vydávala povolenia, aby sa naprieč Iránom mohli vyvŕtať tisícky studní na podporu poľnohospodárstva. Odborníci považujú tieto vrty a popularitu výstavby priehrad počas predchádzajúceho režimu za jeden z hlavných dôvodov poklesu zdrojov vody. Počas posledných tridsiatich rokov sa v Iráne vybudovalo 600 priehrad – v priemere 20 ročne. Osobitný plán na nápravu tejto krízy spôsobenej nedostatkom vody neexistuje.
            
            
               Významný cezhraničný problém predstavuje Urmijské jazero. Urmijské jazero sa nachádza blízko tureckých hraníc. Jazero bolo v roku 1971 vyhlásené za mokraď medzinárodného významu podľa Ramsarského dohovoru a za biosférickú rezerváciu UNESCO v roku 1976. Povodie jazera je dôležité pre poľnohospodárstvo v regióne. Jazero je domovom jedinečných žiabronôžiek druhu Artemia urmiana, odolných druhov, ktoré dokážu znášať vysoké úrovne slanosti. Jazero je domovom aj mnohých druhov plazov, obojživelníkov a cicavcov a predstavuje dôležitý sezónny biotop pre viaceré druhy sťahovavých vtákov.
            
            
               Urmijské jazero, kedysi šieste najväčšie jazero so slanou vodou na svete (dvakrát väčšie ako Luxembursko), sa už 30 rokov zmenšuje. Počas posledného desaťročia sa zmenšilo približne o 90 % a uvoľnilo tak miesto púšti, ktorá je zdrojom škodlivého prachu. Prezident Hassan Rúhání prisľúbil na oživenie Urmijského jazera 5 mld. USD počas nasledujúcich desiatich rokov. Irán má v úmysle prečerpávať vodu z Arménska a Gruzínska. Voda bude dodávaná z arménskeho jazera Sevane a z gruzínskej rieky Kura cez tri prečerpávacie stanice v Iráne.
            
            
               Zatiaľ čo v článku 50 iránskej ústavy sa stanovuje, že „ochrana životného prostredia, v ktorom súčasné, ako aj budúce generácie, majú právo na prosperujúcu sociálnu existenciu, sa v Iránskej islamskej republike považuje za verejnú úlohu. Hospodárske a iné činnosti, ktoré zahŕňajú znečistenie životného prostredia alebo spôsobujú nenapraviteľné škody na životnom prostredí, sú zakázané“, a uplatňujú sa aj právne predpisy v oblasti životného prostredia, neexistuje žiadny komplexný národný plán alebo stratégia pre životné prostredie. Vykonávanie uvedených právnych predpisov v oblasti životného prostredia je neustálou výzvou. Lepšiemu vykonávaniu by pomohlo posilnenie kapacít a zdrojov s cieľom dohliadať na vykonávanie, zlepšenie konzultácií medzi ústrednými orgánmi a zvýšenie pokút.
            
            
               Spolupráca EÚ a Iránu v oblasti životného prostredia a vody
            
            
               Irán označil životné prostredie za prioritnú oblasť spolupráce s EÚ. V apríli 2016 počas stretnutia v Teheráne, na ktorom sa zúčastnili vysoká predstaviteľka EÚ/podpredsedníčka Komisie Federica Mogheriniová, komisár pre životné prostredie, námorné záležitosti a rybárstvo Karmen Vella a podpredseda iránskej vlády a minister životného prostredia Masoumeh Ebtekar, strany vydali spoločné vyhlásenie. V decembri 2016 podpredseda Ebtekar a komisár Vella podpísali administratívne dohody o rámci pre spoluprácu v otázkach životného prostredia.
            
            
               Strany sa dohodli na troch tematických oblastiach činností:
            
            
               ·obehové hospodárstvo a nakladanie s odpadom,
            
         
         
            
               ·priemyselné emisie a kvality ovzdušia,
            
            
               ·hospodárenie s vodami vrátane morského prostredia.
            
            
               Po podpise sa rozbehla spolupráca na technickej úrovni. Technické zasadnutia s účasťou odborníkov z EÚ a Iránu sa uskutočnili v novembri 2017 v Teheráne. Stretnutia boli zorganizované spoločne s iránskym ministerstvom životného prostredia a v úzkej spolupráci s príslušnými ministerstvami.
            
            
               Po stretnutiach z novembra 2017 bola napísaná rámcová štúdia pre budúcu spoluprácu s cieľom vytvoriť plán spolupráce. Tento zámer si vyžaduje ďalšie diskusie s iránskymi partnermi.
            
            
               Vykonávanie rámca pre spoluprácu v oblasti životného prostredia podporuje návrh nástroja partnerstva (nástroj politickej podpory).
            
            
               V apríli 2017 Rada poverila Komisiu, aby začala rokovania o memorande o porozumení medzi Úniou a Iránom o spolupráci v oblasti zmeny klímy.
            
            
               EIB by takisto mohla zvážiť účasť na riešení výziev Iránu v oblasti životného prostredia investíciami v oblastiach, ako sú energia z obnoviteľných zdrojov, energetická efektívnosť a zmiernenie zmeny klímy a prispôsobenie sa jej, a poskytnúť potrebné financovanie, ako aj kľúčovú technickú podporu a poznatky potrebné na riešenie problémov a naplnenie ambícií popísaných vyššie.
            
            
            
               3. KONZULTÁCIE PRED PRIJATÍM AKTU
            
            
               Komisia konzultovala s odborníkmi z členských štátov na zasadnutí 28. mája 2018, ktoré zvolala v súlade s Medziinštitucionálnou dohodou z 13. apríla 2016 o lepšej tvorbe práva a postupom, ktorý sa v nej uvádza, pokiaľ ide o prípravu delegovaných aktov
                  2
               . Aj Európsky parlament a Rada vyslali odborníkov v súlade s ustanoveniami uvedenej dohody. Na zasadnutí sa takisto zúčastnila EIB.
            
            
               V priebehu konzultácií s odborníkmi z členských štátov bolo pripomenuté, že Európska investičná banka bude naďalej uplatňovať primerané politiky a postupy na ochranu jej integrity, ako aj dôvery v banku.
            
            
               4.PRÁVNE PRVKY DELEGOVANÉHO AKTU
            
            
               Cieľom tohto delegovaného rozhodnutia Komisie je zmeniť prílohu III k rozhodnutiu č. 466/2014/EÚ doplnením Iránu do zoznamu krajín oprávnených na finančné operácie EIB kryté zárukou EÚ.
            
            
               DELEGOVANÉ ROZHODNUTIE KOMISIE (EÚ) …/…
            
            
               z 6. 6. 2018,
            
            
               ktorým sa mení príloha III k rozhodnutiu Európskeho parlamentu a Rady č. 466/2014/EÚ, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie, pokiaľ ide o Irán
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na rozhodnutie Európskeho parlamentu a Rady č. 466/2014/EÚ zo 16. apríla 2014, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie
                  3
               , a najmä jeho článok 4 ods. 2,
            
            
               keďže:
            
         
         
            
               (1)V Iráne sa od prijatia rozhodnutia č. 466/2014/EÚ dosiahol výrazný pokrok v hospodárskej, sociálnej, environmentálnej a politickej oblasti.
            
            
               (2)Rada v novembri 2016 privítala vyhliadky rozšírenia mandátu Európskej investičnej banky na poskytovanie vonkajších úverov aj na Irán.
            
            
               (3)Rozhodnutím Európskeho parlamentu a Rady (EÚ) 2018/412 zo 14. marca 2018, ktorým sa mení rozhodnutie č. 466/2014/EÚ
                  4
               , bol Irán doplnený do zoznamu potenciálne oprávnených regiónov a krajín v prílohe II k uvedenému rozhodnutiu.
            
            
               (4)Konkrétne kroky ktoré Irán podnikol s cieľom dodržiavať univerzálne základné slobody, zásady právneho štátu a ľudské práva stále zostávajú oblasťou s kľúčovým významom pre formovanie budúcej politiky Únie voči Iránu.
            
            
               (5)Európska investičná banka by mala naďalej uplatňovať primerané politiky a postupy na ochranu jej integrity, ako aj dôvery v banku.
            
            
               (6)Komisia s účasťou Európskej služby pre vonkajšiu činnosť preto dospela k záveru, že celková hospodárska, sociálna, environmentálna a politická situácia umožňuje doplniť Irán do prílohy III k rozhodnutiu č. 466/2014/EÚ, v ktorej sa uvádza zoznam regiónov a krajín oprávnených na financovanie zo strany Európskej investičnej banky so zárukou Únie.
            
            
               (7)Rozhodnutie č. 466/2014/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               V časti C bode 2 prílohy III k rozhodnutiu č. 466/2014/EÚ sa slová:
            
            
               „Bangladéš, Bhután, Čína, Filipíny, India, Indonézia, Irak, Jemen, Kambodža, Laos, Malajzia, Maldivy, Mjanmarsko/Barma, Mongolsko, Nepál, Pakistan, Srí Lanka, Thajsko, Vietnam“
            
            
               nahrádzajú slovami:
            
            
               „Bangladéš, Bhután, Čína, Filipíny, India, Indonézia, Irak, Irán, Jemen, Kambodža, Laos, Malajzia, Maldivy, Mjanmarsko/Barma, Mongolsko, Nepál, Pakistan, Srí Lanka, Thajsko, Vietnam“.
            
            
               Článok 2
            
            
               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            
            
               V Bruseli 6. 6. 2018
            
            
               
                     Za Komisiu
                        
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Delegované nariadenie Komisie (EÚ) 2016/1675, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami.
               
               
                  
                     (2)
                  
                        Ú. v. EÚ L 123, 12.5.2016, s. 1 – 14.
               
               
                  
                     (3)
                  
                        Ú. v. EÚ L 135, 8.5.2014, s. 1 – 20. 
               
               
                  
                     (4)
                  
                        Ú. v. EÚ L 76, 19.3.2018, s. 30 – 43.